Z A P I S N I K

                               31. sjednice Vijeća Gradske četvrti Donji grad

održane 22. svibnja 2019. u zgradi Područnog ureda Centar, Zagreb, Ilica 25/I,

 soba 58 u 9,15 sati

Nazočni članovi Vijeća Gradske četvrti Donji grad: Gordana Barberić, Nadežda Čačinović, Dean Čizmar, Robert Faber,Vilim Matula, Petar Paradžik, Vesna Roje, Branko Stojković
Nenazočni članovi Vijeća Gradske četvrti Donji grad: Darko Domitrović, Alen Lochert, Marijan Oljica, Tomislav Stipanović, Željko Stura, Tomislav Štriga, Josip Troha.
Drugi nazočni: Mirella Šušak Cvetković – v.d. voditeljice Odsjeka za rad Gradske četvrti, Nenad Kranjčec - djelatnici Gradskog ureda za mjesnu samoupravu.
Predsjednik Vijeća Gradske četvrti Donji grad, gospodin Paradžik, pozdravlja nazočne i konstatira da je na sjednici prisutno 8 od ukupno 15 članova Vijeća, čime su stečeni uvjeti za raspravu i pravovaljano odlučivanje.
Predsjednik predlaže dnevni red  te  članovi Vijeća jednoglasno usvajaju slijedeći
DNEVNI RED:

1. Prijedlog Zaključka o predloženom UPU-u „Bornina – Erdödyjeva – Domagojeva – Branimirova“, donošenje zaključka
A.d.1.  Prijedlog Zaključka o predloženom UPU-u „Bornina – Erdödyjeva – Domagojeva – Branimirova“, donošenje zaključka
Vijeće bez rasprave jednoglasno donosi slijedeći;
Z A K L J U Č A K
o davanju mišljenja na Prijedlog Urbanističkog plana uređenja Bornina – Erdodyjeva – Branimirova – Domagojeva
Vijeće Gradske četvrti Donji grad je temeljem javnog izlaganja Prijedloga Urbanističkog plana uređenja „Bornina-Erdodyjeva-Branimirova-Domagojeva“, održanog 7. svibnja 2019. u prostorijama MO „Kralj Petar Svačić“, a u okviru javne rasprave s rokom od 23. travnja do 22. svibnja 2019., odlučilo dati svoje primjedbe i prijedloge, posebno uočavajući nezadovoljstvo  prisutnih građana pojedinim stavkama predloženog UPU-a.

Vijeće je na svojoj 23. sjednici, održanoj 27. studenog 2018., Zaključkom proslijeđenim Gradskoj skupštini Grada Zagreba, dalo pozitivno mišljenje kojim podržava izradu Prijedloga UPU-a donjogradskog bloka iz razloga dugogodišnjeg propadanja industrijske baštine i u potpunosti zapuštenog zemljišta u samom centru Zagreba.

1. Vijeće podržava očuvanje i prenamjenu vrijedne industrijske baštine bivše "Tvornice olovaka Penkala Edmunda Mostera", a kasnije Tvornice trikotaže „Nada Dimić“, uz obvezu „rekonstrukcije i neinvazivne prenamjene uz očuvanje svih bitnih povijesno - graditeljskih elemenata građevine. Svi zahvati na građevini trebaju omogućiti očuvanje, sanaciju i obnovu izvornih arhitektonskih i tipoloških karakteristika zgrada, te intaktnost svih očuvanih izvornih obilježja u vanjštini“. (UPU Članak 6.2. Zaštita kulturno-povijesnih vrijednosti)

2. Vijeće ne podržava svrstavanje bivše tvornice „Nada Dimić“ u mješovito ‒ pretežito poslovnu namjenu (M2), posebno zbog izrazito kulturnopovijesnog značaja i svojstva pojedinačnog kulturnog dobra, zbog kojega je i uvršetena u spomenik industrijske arhitekture kategorije A.

U cijelom UPU samo su jednom (pod točkom 1.2.2. Mješovita-pretežito stambena namjena M1) spomenuti „sadržaji kulture“, i to kao mogućnost planiranja u mješovito – pretežito stambenoj namjeni (M1), iz čega se zaključuje da u bivšoj tvornici takvih sadržaja neće biti. Skrećemo pozornost na činjenicu da službe zaštite spomenika zapadnoeuropskih zemalja već gotovo pola stoljeća vrednuju napuštene industrijske objekte kao kulturnu baštinu, od kojih su neki upisani na listu svjetske baštine UNESCO-a, kao i na izdvojeni slučaj, po mišljenju stručnjaka, svjetskih razmjera kada je u Gradu Zagrebu još davne 1940. god. Tvornica kože prenamjenjena u Gliptoteku HAZU.

Stoga tražimo od Grada Zagreba da pronađe prihvatljivije rješenje vezano uz očuvanje tvornice Nada Dimić i slijedi svjetske trendove u prenamjenama napuštenih industrijskih objekata u muzeje, izložbene prostore i kulturne centre na zadovoljstvo građana i turista koji u sve većem broju posjećuju naš grad. Dobar konkretan primjer za to je i jedan od najpoznatijih muzeja moderne umjetnosti, londonski Tate Modern, smješten u zgradi nekadašnje električne centrale koji je nakon otvorenja 2000. god. postao iznimno popularnom destinacijom turista cijeloga svijeta. 

3. Vijeće ne prihvaća obrazloženje prema kojem se za zonu oznake M2 dopušta uplata u gradski proračun za nedostajuća parkirališna mjesta. Time će se stvoriti trajni nedostatak parkirališnih mjesta, što je već veliki problem za stanovnike i korisnike ovog i susjednih blokova. 

Budući da je Generalnim urbanističkim planom Grada Zagreba definirana maksimalna veličina podzemne garaže na 200 PGM, potrebno je dimenzionirati nove sadržaje na način da dozvoljeni broj PGM optimalno pokriva potrebe bloka. 
Predloženi UPU je rađen na temelju „planiranog broja stanova pod postojećim zgradama“, što je prema mišljenju VGČ Donji grad u potpunosti neprihvatljivo iz razloga što nema nikakve potrebe niti stručne opravdanosti prema bilo kojem kriteriju pretpostavljati već poznati broj stambenih jedinica. Slijedom toga predlagatelji UPU-a planiraju da u postojećim zgradama ima 257 stanova, dok je jednostavnim postupkom brojanja utvrđeno da stanova ima oko 370, što je povećanje objektivne naseljenosti u odnosu na planiranu naseljenost od skoro 50%, iz čega se lako može zaključiti da su planirani broj stanovnika i gustoća naseljenosti daleko veći nego što to pretpostavljaju predlagači ovog UPU-a.

Shodno tome ovo je jedinstvena prilika da se izgradnjom ovako velike garaže riješi i dio potreba za parkiranje za postojeću gradnju. Predlažemo da se prije donošenja plana izradi detaljna prometna studija za blok, te da se planom definira određeni postotak PGM unutar kapaciteta buduće garaže koji će biti rezerviran za već postojeću gradnju. Time bi se donekle umanjio ili čak riješio postojeći nedostatak parkirališno garažnih mjesta. Ujedno ukazujemo i na to da bi time olakšali i problem parkiranja profesora gimnazijskog kompleksa koji se nalazi u blizini.


Podsjećamo i na članak 59. GUP-a prema kojemu „odobravanju gradnje garaža prethodi izrada prometne studije kojom se usklađuje prometna usklađenost s užom (blok) i širom zonom obuhvata (kontaktni blokovi)“

Također, ukazujemo na stav Odbora za kontrolu Gradske skupštine sa 17. sjednice održane 28. studenog 2018. koji nije podržao Prijedlog UPU te traži „...da se investitor obavezuje da ne smije umanjiti postojeći broj javnih parkirališnih mjesta te da općenito investitor treba nadomjestiti kvalitetu prostora koju je umanjio“, na što se očitovao Gradski ured za strategijsko planiranje, Sektor za prostorne i urbanističke planove 11. prosinca 2018. „... obavještavamo vas kako će se ovim planom zadovoljiti broj parkirnih mjesta za stambenu i poslovnu namjenu određen Odlukom o donošenju Generalnoga urbanističkog plana grada Zagreba (16/07, 8/09, 7/13, 9/16, 12/16 - pročišćeni tekst) i temeljem navedenog osigurat će se parkirališna mjesta za buduće korisnike zone mješovite - pretežito stambene namjene M l.
4. Zbog postojanja ionako prevelikih prometnih problema u Gradskoj četvrti Donji grad, u smislu gustoće prometa i kroničnog nedostatka parkirnih mjesta, koji bi se izgradnjom predloženog kompleksa samo još povećao, a na području mjesnih odbora Knez Mislav i Petar Krešimir IV. čak i multiplicirao, Vijeće Gradske četvrti Donji grad smatra nužnim izraditi prometnu studiju za šire područje obuhvata predloženog UPU-a.

5. Realizacija predloženog UPU-a „Bornina-Erdodyjeva-Branimirova-Domagojeva“ iz navedenih razloga nije održiva, te novi UPU treba izraditi u skladu s objektivnim podacima o broju postojećih stambenih jedinica unutar bloka, čime se uveliko mijenja i broj postojećih stanovnika na tom prostoru, kao i potreba za parkirnim mjestima. Narušavanje već sada upitne kvalitete života stanovnika tog bloka, kao i šireg graničnog područja, također je u potpunosti neprihvatljivo.

Vijeće Gradske četvrti Donji grad traži od Grada Zagreba i GSGZ, u skladu s prethodno navedenim činjenicama, primjedbama, prijedlozima i zahtjevima, odbacivanje ovakvog prijedloga UPU-a za područje „Bornina-Erdodyjeva-Branimirova-Domagojeva“, te izradu novog UPU-a, uz obvezno prethodno konzultiranje s Vijećem Gradske četvrti Donji grad, koje u potpunosti razumije i zastupa zahtjeve i interes građana koji žive na tom području.

6.   Ovaj se zaključak dostavlja Gradskom uredu za strategijsko planiranje i razvoj Grada,

Sektoru za prostorno i urbanističko planiranje.        
Sjednica je završena u 9:20.

Zapisnik vodio: Nenad Kranjčec
  KLASA:  026-02/19-001/242
  URBROJ: 251-06-11-1-19-02
  Zagreb, 22. svibnja 2019.

                                    PREDSJEDNIK VIJEĆA

                     
  GRADSKE ČETVRTI DONJI GRAD

                                                                                                mr. sc. Petar Paradžik, prof.

